Зи хъуэпсапIэр ин
ТеплъафIэ, хьэл-щэн дахэ зыхэлъ, зэпIэзэрыт, зи IэщIагъэр фIыуэ зылъагъуу абы темызашэ цIыхум удимыхьэхынкIэ Iэмал иIэкъым, зэ уепсэлъылIамэ, иджыри сыхуэзарэт, сыбгъэдэсарэт жыпIэу. Апхуэдэ псалъэ дахэ куэд хужыпIэфынущ мы тхыгъэр зытеухуа, ЩоджэнцIыкIу Алий и цIэр зезыхьэ Къэбэрдей къэрал драмэ театрым и артисткэ ныбжьыщIэ ХьэхъупащIэ ФатIимэ.
Курыт школым хъарзынэу щеджа пщащэр Кавказ Ищхъэрэм ГъуазджэхэмкIэ и институтым актёр IэщIагъэм щыхурагъаджэ и факультетым щIэтIысхьэри щIэныгъэ нэхъыщхьэ зригъэгъуэтауэ, илъэс зыбжанэ хъуауэ актрисэу мэлажьэ. А зэман кIэщIым къриубыдэу ФатIимэ хузэфIэкIащ театреплъхэм ягуми я псэми дыхьэн.
ПэщIэдзэ классхэм щыщIэса зэман лъандэрэ сценэм зи нэр къыхуикI хъыджэбзым игу къегъэкIыж а IэщIагъэм зэрыдихьэха щIыкIэр:
— НыбжьыщIэхэм я деж щекIуэкIа «КъБР-м и мисс-1997» зэпеуэм илъэсибл ныбжьым ситу сыхэтауэ щытащ. Сыпсэлъэну схухаха зэманыр иуха пэтми, микрофоныр згъэтIылъыжмэ, утыкум зэи сыкърамыгъэхьэжын сфIэщIу сыпсалъэу ситт. СщIэртэкъым ар къызэрысщыхъуар. Абдеж къыщежьауи жыпIэ хъунущ сценэм хуэсщIа лъагъуныгъэр.
И сабиигъуэм щыщ нэгъуэщI зы гъэщIэгъуэнми и гугъу къытхуищIащ ФатIимэ. Теплъэгъуэ гъэщIэгъуэнхэр игъэхьэзырурэ унагъуэм исхэм я пащхьэ щигъэлъагъуэрт. Ар ятеухуауэ щытынкIэ хъунут и егъэджакIуэхэм, и ныбжьэгъу цIыкIухэм, е езы унагъуэм щIэс дыдэхэми.
ФатIимэ и анэр театрым художник-модельеру щылажьэрти, спектакль щыщыIэхэм деж хъыджэбз цIыкIур здишэурэ иригъэплъырт. ИужькIэ, балигъ хъуа нэужь, езыр-езыру кIуэуэ щIидзащ, еплъ мыхъуу, зыкъыщигъэлъэгъуэнуи.
Зэрысабийрэ зи лъэр сценэм нэзыхусу абы щыджэгуным хущIэкъуа хъыджэбзым иджы роль зэхуэмыдэхэр егъэзащIэ. Пщащэм зэрыжиIэмкIэ, «утыкур и уз куэдым я хущхъуэгъуэщ».
Нэхъыбэм абы къылъысхэр хъыджэбз дахэ, гъэфIа хуэдэхэм я ролхэрщ. Ауэ ибзыщIыркъым жьы хъуа цIыхухэм, Iей къызыпкърыкI, лей зезыхьэхэми я «фэм ихьэну» зэрыхуейри.
Актрисэ ныбжьыщIэр япэ дыдэу щыджэгуауэ щытар Фырэ Руслан игъэува «Лъагъуныгъэм итхьэкъуа цIыхубзий» спектаклращ. ИужькIэ абы къыкIэлъыкIуащ нэгъуэщI спектакль куэди.
Хэку зауэшхуэр зэриухрэ илъэс 70 щрикъум ирихьэлIэу Дэбагъуэ Роман игъэува «Уахътыншэхэр» пьесэм образ нэхъыщхьэу хэта Вероникэ и ролыр гъэзэщIэным гугъу зэрыдехьами къытхутепсэлъыхьащ ФатIимэ.
— Сценэ жыпIэ щхьэкIэ, образ гуэрым и гъащIэр, абы и къекIуэкIыкIар утыку ипхьэу аращи, абы и дуней тетыкIам, и псэукIам, и хьэл-щэнхэм щыгъуазэ захуэпщIым и мызакъуэу, япэ репетицэм къыщыщIэдзауэ абы и гъащIэмкIэ псэун щIыбодзэри, и гугъуехьыр дыбогуэш, и гуауэри дыбогъэв, и гуфIэгъуэри дыбоIэт, спектаклыр театреплъхэм я пащхьэ ипхьэху. Вероникэ и образыр хуабжьу си гум дыхьам и мызакъуэу, хыхьауэ щытащ. Уеблэмэ а цIыхубзым и хьэл-щэнхэм щыщи къызэрысщтами гу лъызотэж, — жеIэ абы.
Дэбагъуэ Роман и мызакъуэу, ФатIимэ ядэлэжьащ Фырэ Руслан, Теувэжыкъуэ Владимир, ЕмкIуж Андзор, Хьэмыкъуэ Олег сымэ. Дэтхэнэми ущIытепсэлъыхьынрэ хужыпIэнрэ зэрыкуэдыр, псом я дежи Iущыгъэ гуэр къызэрыщищIар, гъуэгу пэж теувэным, илэжь Iуэхур нэхъ тынш щыхъун папщIэ кърата чэнджэщхэр куэду сэбэп къызэрыхуэхъур жеIэ пщащэм.
ЗрикIуэ гъуэгум теувэнымкIэ дэIэпыкъуэгъу къыхуэхъуахэм, езыгъэджахэм я гугъуи ещI ФатIимэ. Псом хуэмыдэу игу нэхъ къинэжахэм ящыщщ нобэр къыздэсми пыщIэныгъэ зыхуиIэ, сценэми зи гъусэу ит Балъкъэр Тамарэ и дерсхэр.
— Сыт щыгъуи дэIэпыкъуэгъу къыпхуэхъуну хьэзырщ Тамарэ, — жеIэ артисткэ ныбжьыщIэм. — Дэтхэнэ зы студентми и гукъеуэр зыхищIэу, абы иригузавэу, зэрызыщIигъэкъуэным яужь иту апхуэдэт ар. Иджыпстуи утыкум зэгъусэу дыщихьэхэм деж, си гур нэхъ мамыру щытщ, сыщIэшынэни сыщIэгузэвэни щымыIэу къысщохъу.
Дэтхэнэ щIэдзапIэри гугъущ. ФатIими ибзыщIыркъым зыпэрыува IэнатIэр нэхъапэм къызэрегугъуэкIар, сыту жыпIэмэ, институтым щагъэув спектаклхэмрэ цIыхубэ театрым къекIуэлIэнухэм я пащхьэ узэрихьэн хуеймрэ зэрызэхуэмыдэр езыми къыгурыIуэрт. Ауэ зыхыхьа гупми захигъэзагъэри, театреплъхэми ягу дыхьэн хузэфIэкIащ абы.
ЦIыху къэс зэфIэкI гуэр иIэщ, ар къигъэсэбэпурэ и лэжьыгъэр цIыхубэм ябгъэдилъхьэу. ХьэхъупащIэ ФатIимэ и зэфIэкIыр, псэ къабзэкIэ зыбгъэдэт лэжьыгъэр зыхуэгъэзар псом хуэмыдэу гъащIэм и гуащIагъри, и IэфIагъри, и пIащIагъри зыхэзыщIэхэрщ. Гу зылъытапхъэщи, гъуазджэм цIыхубэр пэIэщIэ мыхъуу кIуэ пэтми нэхъ дехьэх. Лъэпкъыр уахътыншэ зыщIыр и щэнхабзэр арауэ зэрыщытыр куэдым къагуроIуэ. ФатIимэ и хъуэпсапIэ нэхъ инхэм ящыщщ лъэпкъ щэнхабзэм нэхъри зэрызиужьын Iэмал игъуэтыну. Дэри ди гуапэщ а хъуэпсапIэр нэрылъагъу хъуну.
ХЬЭРЭДУРЭ Аллэ.
